《春苦风雨》
宋代·王洋

东君始造家，积累亦不细，
一从潜阳兴，黄钟本根蒂。
二十四信风，以有此红翠，
如何纵飘败，不作苞桑计。
风雨不令子，豪猛但适意。
万紫杂千红，用供一日费。
一日费尚可，矜侈不少置。
岂惟困芳菲，桑麻亦憔悴。
沟塍浮新秧，荡摇失生意。
无乃大伤和，行败乃翁事。
愿言期少安，百物思吐气。
吾不若讼谗，唯图保终岁。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。